EL Επίσημη Εφημερίδα της Ευρωπαϊκής Ένωσης C 110/26

Γνωμοδότηση της Ευρωπαϊκής Οικονομικής και Κοινωνικής Επιτροπής για την Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Ηλεκτρονική προσβασιμότητα (e-Accessibility)

COM(2005) 425 τελικό

(2006/C 110/05)

Στις 13 Σεπτεμβρίου 2005, και σύμφωνα με το άρθρο 262 της συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω ανακοίνωση.

Το ειδικευμένο τμήμα «Μεταφορές, Ενέργεια, Υποδομές, Κοινωνία της Πληροφορίας», στο οποίο ανατέθηκαν οι προπαρασκευαστικές εργασίες της ΕΟΚΕ, υιοθέτησε τη γνωμοδότησή του στις 23 Φεβρουαρίου 2006, με βάση εισηγητική έκθεση του κ. Cabra de Luna

Κατά την 425η σύνοδο ολομέλειάς της, της 15ης και 16ης Μαρτίου 2006 (συνεδρίαση της 15ης Μαρτίου 2006), η Ευρωπαϊκή Οικονομική και Κοινωνική Επιτροπή υιοθέτησε με 142 ψήφους υπέρ, 2 κατά και 3 αποχές, την ακόλουθη γνωμοδότηση.

1. Αιτιολογία

1.1 Υπάρχει επείγουσα και επιτακτική ανάγκη να διασφαλιστεί η διαλειτουργικότητα και η συμβατότητα της αγοράς προσβάσιμων προϊόντων και υπηρεσιών στην περιοχή της Ευρώπης αλλά και σε παγκόσμια κλίμακα.

1.2 Ο κλάδος των ΤΠΕ αρχίζει να κινείται στην ανεκμετάλλευτη αγορά των καταναλωτών με ειδικές ανάγκες καθώς και στους κόλπους του διαρκώς αυξανόμενου πληθυσμού των ηλικιωμένων καταναλωτών που θα μπορούσαν να ωφεληθούν σημαντικά εφόσον διασφαλιστεί η προσβασιμότητα στο σχεδιασμό και την παραγωγή προϊόντων και υπηρεσιών στον τομέα αυτό.

1.3 Τα κράτη μέλη της ΕΕ επιχειρούν ολοένα και συχνότερα, τόσο από κοινού όσο και μεμονωμένα, να αντιμετωπίσουν το ψηφιακό χάσμα και να προαγάγουν την ηλεκτρονική ένταξη (eInclusion) και προσβασιμότητα (eAccessibility) με τη θέσπιση νομοθετικών αλλά και εθελοντικών μέτρων. Ο συντονισμός σε επίπεδο ΕΕ θεωρείται επιβεβλημένος στο χώρο αυτό, για να αντιστραφεί ο σημερινός κατακερματισμός της αγοράς και να αποτραπεί η επιδείνωσή του και η επανάληψη λαθών του παρελθόντος, όπου υπήρχε πρόβλημα πρόσβασης στις βασικές υπηρεσίες των ΤΠΕ και ασυμβατότητας των βοηθητικών τεχνολογιών και των βασικών προϊόντων και υπηρεσιών, πράγμα που απέκλειε πολλούς δυνητικούς καταναλωτές από την αγορά. Από ευρύτερη οικονομική άποψη, τα λάθη αυτού του είδους είχαν πρόσθετες αρνητικές συνέπειες, κυρίως επειδή διαιώνιζαν τον κοινωνικό αποκλεισμό πολλών ανθρώπων και παρεμπόδισαν την πρόσβασή τους στην αγορά εργασίας.

1.4 Στην ανακοίνωση της Επιτροπής για την ηλεκτρονική προσβασιμότητα (eAccessibility) παρουσιάζονται οι βασικές προτεραιότητες που πρέπει να εξεταστούν για να αποτραπεί ο κατακερματισμός της αγοράς αλλά και να προαχθούν η σύγκλιση και η οικονομική ανάπτυξη στον τομέα αυτό.

2. Ιστορικό της ανακοίνωσης για την ηλεκτρονική προσβασιμότητα

2.1 Πρόθεση της ανακοίνωσης της Επιτροπής για την ηλεκτρονική προσβασιμότητα είναι η συμβολή στη δημιουργία του βασικού στρατηγικού πλαισίου για την ευρωπαϊκή κοινωνία των πληροφοριών, όπως περιγράφεται στην ανακοίνωση i2010 (1) που δημοσιεύτηκε τον Ιούνιο του 2005.

2.2 Κύριος στόχος της ανακοίνωσης είναι η προαγωγή μιας συνεκτικότερης προσέγγισης των πρωτοβουλιών για την ηλεκτρονική προσβασιμότητα στα κράτη μέλη και στη βιομηχανία.

2.3 Στην ανακοίνωση περιγράφονται λεπτομερώς τα οφέλη που προκύπτουν από τη νέα τεχνολογία για τα άτομα με ειδικές ανάγκες, καθώς και τα προβλήματα και τα νέα εμπόδια που προκύπτουν κατά την ανάπτυξη παρόμοιων τεχνολογιών.

2.4 Στην ανακοίνωση εκφράζονται ανησυχίες για τον κατακερματισμό της υφιστάμενης αγοράς στο χώρο των προσβάσιμων τεχνολογιών και για τον κίνδυνο που υπάρχει να επιδεινωθούν τα προβλήματα εξαιτίας της έλλειψης εναρμόνισης και διαλειτουργικότητας που παρατηρείται σε αυτή την αγορά.

2.5 Για την αντιμετώπιση του προβλήματος, στην ανακοίνωση προσδιορίζονται τρεις προσεγγίσεις: — η προαγωγή των απαιτήσεων προσβασιμότητας στις δημόσιες συμβάσεις — η πιστοποίηση της προσβασιμότητας — η καλύτερη χρήση της ισχύουσας νομοθεσίας.

3. Άτομα με ειδικές ανάγκες και κοινωνία των πληροφοριών

3.1 Όλο και συχνότερα, γίνεται αντιληπτό ότι η πρόοδος που σημειώνεται στον κλάδο των τεχνολογιών πληροφοριών και επικοινωνιών (ΤΠΕ) πρέπει να καλύπτει τις ανάγκες όλων των μελών της κοινωνίας, ιδιαιτέρως των ομάδων που είναι περισσότερο ευάλωτες στον κοινωνικό αποκλεισμό, να αντιμετωπίσει το πρόβλημα του ψηφιακού χάσματος και της διαιώνισης της κοινωνίας των δύο ταχυτήτων.

3.2 Πρέπει να αναγνωριστεί ότι η πρόσβαση ατόμων με ειδικές ανάγκες στην πληροφόρηση είναι, κατά πρώτο και κύριο λόγο, θέμα δικαιωμάτων. Τα άτομα με ειδικές ανάγκες, που αποτελούν το 10 % του πληθυσμού της ΕΕ, έχουν τα ίδια δικαιώματα με όλους τους άλλους ανθρώπους σε ό,τι αφορά στην πρόσβαση σε προϊόντα και υπηρεσίες, συμπεριλαμβανομένων των προϊόντων και υπηρεσιών ΤΠΕ.

3.3 Οι κυβερνήσεις και η βιομηχανία έχουν και άλλους, σημαντικούς λόγους που τις υποχρεώνουν να αντιμετωπίσουν με σοβαρότητα το ζήτημα αυτό. Με την αντιμετώπιση και την επίλυση των προβλημάτων που έχουν τα άτομα με ειδικές ανάγκες σε ό,τι αφορά την πρόσβαση στις ΤΠΕ θα ωφελήσουν όλους τους χρήστες και ιδιαιτέρως τον αυξανόμενο πληθυσμό ηλικιωμένων, παιδιών, και ατόμων με προσωρινές αναπηρίες.

3.4 Τα άτομα με ειδικές ανάγκες συνιστούν μια ετερογενή ομάδα. Ταυτόχρονα, θεωρείται σωστό να λεχθεί ότι οι ομάδες που αντιμετωπίζουν προβλήματα πρόσβασης στις ΤΠΕ είναι κυρίως οι ακόλουθες: τα άτομα με γνωστικές και μαθησιακές αναπηρίες, τα άτομα με αισθητηριακές αναπηρίες (κωφοί και βαρήκοοι, τυφλοί και άτομα με μειωμένη όραση, κωφάλαλοι και δυσλεκτικοί) καθώς και τα άτομα με σωματικές αναπηρίες.

3.5 Τα άτομα με ειδικές ανάγκες έχουν ωφεληθεί με διάφορους τρόπους από την πρόοδο που έχει σημειωθεί στο χώρο των ΤΠΕ — τόσο σε σχέση με τις βασικές τεχνολογίες, όσο και σε σχέση με τις βοηθητικές. Για παράδειγμα: — τα πλεονεκτήματα των μηνυμάτων SMS για τους κωφούς, με δεδομένο ότι η τεχνολογία αυτή εξακολουθεί να μην προσφέρει τη δυνατότητα επικοινωνίας σε πραγματικό χρόνο — η διαθεσιμότητα φωνητικού ή μεγεθυντικού λογισμικού για τους τυφλούς και για τους χρήστες υπολογιστών με περιορισμένη όραση — τα συστήματα φωνητικής αναγνώρισης.

3.6 Ταυτόχρονα, προκύπτουν νέα εμπόδια. Για παράδειγμα: — Η ανάπτυξη της νέας τεχνολογίας υπολογιστών έχει περιορίσει δραματικά την ικανότητα των τυφλών να χρησιμοποιούν ηλεκτρονικούς υπολογιστές — τη στιγμή που το 1990 το 99 % των ηλεκτρονικών υπολογιστών μπορούσαν να χρησιμοποιούνται από τυφλούς, το αντίστοιχο ποσοστό σήμερα περιορίζεται στο ένα τρίτο, λόγω της αυξημένης χρήσης οπτικών εντολών με την πάροδο του χρόνου (2). — Η αυξημένη πολυπλοκότητα των κινητών τηλεφώνων και η αυξημένη χρήση εντολών οπτικής απεικόνισης εγείρουν εμπόδια για τα άτομα με φυσικές ανάγκες αλλά και για τους άλλους καταναλωτές. — Στην Ευρώπη χρησιμοποιούνται 7 διαφορετικά συστήματα τηλεφωνίας με τη χρήση γραπτών μηνυμάτων, από τα οποία κανένα δεν είναι συμβατό με κάποιο άλλο. Οι κωφοί και οι βαρήκοοι δεν μπορούν να επικοινωνούν σε πραγματικό χρόνο στην Ευρώπη και στο διεθνή χώρο χρησιμοποιώντας τα υφιστάμενα συστήματα τηλεπικοινωνιών. — Η ψηφιακή τηλεόραση, μια ολοένα και πιο σημαντική τεχνολογία διαδραστικής επικοινωνίας και ενημέρωσης του κοινού, είναι λιγότερο προσιτή στα άτομα με ειδικές ανάγκες απ' ό,τι η αναλογική τηλεόραση. Η ψηφιακή τηλεόραση είναι νέα τεχνολογία η οποία στηρίζεται σε πολύ μεγάλο βαθμό στη χρήση οθονών και οπτικών εντολών, η χρήση της είναι εξαιρετικά περίπλοκη και θα μπορούσε να οδηγήσει στον αποκλεισμό ενός πρόσθετου 4,4 % των τηλεθεατών, επειδή είναι λιγότερο προσβάσιμη (3). — Στην ανακοίνωση της Ευρωπαϊκής Επιτροπής παρατίθενται ορισμένα παραδείγματα των προκλήσεων που πρέπει να αντιμετωπιστούν σε ό,τι αφορά στη χρήση διαλειτουργικών συσκευών και συστημάτων στο χώρο των ΤΠΕ.

4. Τα οικονομικά και επιχειρηματικά επιχειρήματα υπέρ της ηλεκτρονικής προσβασιμότητας (eAccessibility ) και ένταξης (eInclusion)

4.1 Στη στρατηγική της Λισαβόνας τονίζεται η ανάγκη να διασφαλιστεί η οικονομική και κοινωνική ένταξη όλων των ανθρώπων μέσω της απασχολησιμότητας. Ωστόσο, όσο οι τεχνολογίες πληροφοριών και επικοινωνιών δεν είναι σχεδιασμένες με τρόπο που να διευκολύνουν την πρόσβαση, τα άτομα με ειδικές ανάγκες θα παραμένουν αποκλεισμένα από τη συνήθη αγορά εργασίας, κατάσταση η οποία αναμένεται να επιδεινωθεί. Η πλήρης και αποτελεσματική εφαρμογή των αρχών και των πρακτικών της ηλεκτρονικής προσβασιμότητας έχουν καθοριστική σημασία για την ένταξη των ατόμων με ειδικές ανάγκες στην οικονομία και στην κοινωνία. Η τήρηση των αρχών της ηλεκτρονικής προσβασιμότητας ισοδυναμεί με την τήρηση των απαιτήσεων για την περιβαλλοντική ασφάλεια (όπως είναι η αντιμετώπιση ασυμβατότητας των ηλεκτρονικών και ηχητικών παρεμβολών που βιώνουν τα άτομα που χρησιμοποιούν ακουστικά βοηθήματα όταν χρησιμοποιούν κινητά τηλέφωνα). Κατά μέσο όρο, το ποσοστό συμμετοχής των ατόμων με ειδικές ανάγκες στο εργατικό δυναμικό της ΕΕ είναι κάτω από 35 %, σε σύγκριση με 70 % για τους εργαζόμενους που δεν πάσχουν από κάποια μειονέκτημα. Επίσης, η Επιτροπή εκτιμά ότι περίπου 2 έως 3,5 εκατ. άτομα με ειδικές ανάγκες μπορούν να ενταχθούν στο εργατικό δυναμικό, εάν ληφθούν κατάλληλα μέτρα για την άρση των εμποδίων στα οποία προσκρούει η ένταξή τους (4). Η οικονομική ένταξη των ατόμων με ειδικές ανάγκες θα ωφελήσει την κοινωνία και την οικονομία της Ευρώπης εν γένει, κατάσταση η οποία θα άρει την εξάρτηση πολλών ατόμων με ειδικές ανάγκες.

4.2 Τη στιγμή που ένας αυξανόμενος αριθμός επιχειρήσεων στον κλάδο της τεχνολογίας πληροφοριών και επικοινωνιών οφείλει να αντιληφθεί τα οικονομικά σε επιχειρηματικά πλεονεκτήματα που προσφέρει η κάλυψη των αναγκών των ατόμων με ειδικές ανάγκες, καθώς και άλλων χρηστών, στα πλαίσια του σχεδιασμού προϊόντων και της παροχής υπηρεσιών, πρέπει να προαχθεί περισσότερο ενεργά και εκτεταμένα η πληροφόρηση σχετικά με τα πλεονεκτήματα αυτά σε ολόκληρο τον κλάδο. Υπάρχει ιδιαίτερη ανάγκη εκπαίδευσης του προσωπικού που απασχολείται στον κλάδο, είτε πρόκειται για την διαχείριση, για το τεχνικό προσωπικό ή για το προσωπικό που έρχεται σε άμεση επικοινωνία με τους πελάτες σχετικά με τις απαιτήσεις και τα χαρακτηριστικά της προσβασιμότητας, προκειμένου να καλυφθούν κατά καλύτερο τρόπο οι αυξανόμενες ανάγκες.

4.3 Τα άτομα με ειδικές ανάγκες αντιστοιχούν στο 10-12 % του ευρωπαϊκού πληθυσμού. Επιπλέον, η Ευρώπη τα βρίσκεται αντιμέτωπη με μια σημαντική δημογραφική αλλαγή. Τον σοβαρότερο αντίκτυπο θα έχει η γήρανση του πληθυσμού. Έως το 2050, το 34,5 % του πληθυσμού της Ευρώπης θα είναι ηλικίας άνω των 60 ετών.

4.4 Τα άτομα με ειδικές ανάγκες, τα άτομα με προσωρινές αναπηρίες, και οι ηλικιωμένοι αντιστοιχούν μαζί σε 40 % του ευρωπαϊκού πληθυσμού (5). Επιπλέον, η προσβάσιμη τεχνολογία θα ωφελήσει το ευρύτερο καταναλωτικό κοινό, συμπεριλαμβανομένων των παιδιών και των ατόμων που δεν έχουν εξοικειωθεί με τις νέες τεχνολογίες, καθώς επίσης και των ευρύτερων κοινωνικά αποκλεισμένων ομάδων. Ένα σχετικό παράδειγμα είναι η γραπτή επικοινωνία σε πραγματικό χρόνο, η οποία προσφέρει δυναμικό σε μια αγορά η οποία επεκτείνεται πολύ πέραν της κοινότητας των ατόμων με ειδικές ανάγκες.

4.5 Τα άτομα με ειδικές ανάγκες και οι ηλικιωμένοι συνθέτουν μια αναξιοποίητη αγορά την οποία η βιομηχανία πρέπει να εκμεταλλευθεί καλύτερα, προωθώντας τα προϊόντα της με διαφορετικές μεθόδους από αυτές που χρησιμοποιούσε μέχρι σήμερα. Μια γερμανική μελέτη έδειξε ότι το 48 % των ατόμων άνω των 50 ετών θεωρούν ότι τα προϊόντα και υπηρεσίες των ΤΠΕ δεν καλύπτουν επαρκώς τις ανάγκες τους (6). Επιπλέον, σε πρόσφατη μελέτη της Microsoft διαπιστώθηκε ότι το 50 % των ατόμων άνω των 59 ετών θα αποκόμιζε σημαντικό όφελος από τη βελτίωση της προσβασιμότητας των τεχνολογιών πληροφοριών και επικοινωνιών. Οι προσβάσιμες και σχεδιασμένες για όλους τεχνολογίες έχουν οδηγήσει στη δημιουργία θέσεων απασχόλησης στον κλάδο, ιδιαιτέρως στο χώρο των μικρομεσαίων επιχειρήσεων, οι οποίες άνοιξαν τον δρόμο για την εισαγωγή καινοτομιών σε προσβάσιμες τεχνολογίες και την πρόοδο σε νέους κλάδους και νέα επαγγέλματα.

5. Γενικές Παρατηρήσεις

— Η ΕΟΚΕ επικροτεί την ανακοίνωση της Επιτροπής για την ηλεκτρονική προσβασιμότητα στην οποία περιλαμβάνονται σημαντικές προτάσεις και δεσμεύσεις στους χώρους της ανάθεσης των δημόσιων συμβάσεων, της πιστοποίησης και της νομοθεσίας. Η υπό εξέταση ανακοίνωση ενισχύει σημαντικά την ανακοίνωση i2010 σχετικά με την ευρωπαϊκή κοινωνία των πληροφοριών για την ανάπτυξη και την απασχόληση.

— Η ΕΟΚΕ καλεί τα θεσμικά όργανα της ΕΕ να τοποθετήσουν τις δράσεις που προτείνονται στην ανακοίνωση για την ηλεκτρονική προσβασιμότητα στο επίκεντρο του ευρωπαϊκού στρατηγικού πλαισίου για την κοινωνία των πληροφοριών. Οι στόχοι που σχετίζονται με την προαγωγή της ηλεκτρονικής προσβασιμότητας και ένταξης θα τύχουν περισσότερης προσοχής στις δράσεις i2010.

— Η ΕΟΚΕ αναγνωρίζει ότι υπάρχουν πολλά άτομα και οικογένειες που στερούνται πρόσβασης στις τηλεφωνικές υπηρεσίες λόγω χαμηλού εισοδήματος. Επιπλέον, ο εξοπλισμός και οι υπηρεσίες των ΤΠΕ (όπως η πρόσβαση στο διαδίκτυο) μπορεί να συνεπάγονται ένα απαγορευτικό κόστος για τα άτομα αυτά, στα οποία συμπεριλαμβάνονται και τα άτομα με ειδικές ανάγκες και οι ηλικιωμένοι. Καλεί, συνεπώς, τις κυβερνήσεις των κρατών μελών να προσφέρουν οικονομικές ενισχύσεις για να διευκολύνουν την πρόσβαση των ευάλωτων και των κοινωνικά αποκλεισμένων ομάδων στα προϊόντα και τις υπηρεσίες των ΤΠΕ.

— Η ΕΟΚΕ γνωρίζει και επικρατεί ιδιαιτέρως την πρόοδο των εργασιών της Επιτροπής Επικοινωνίες Χωρίς Διακρίσεις (INCOM) και των ομάδων εργασίας TCAM (7) για τα άτομα με ειδικές ανάγκες υπό την προεδρία της Ευρωπαϊκής Επιτροπής. Αυτές οι ομάδες εργασίας συγκέντρωσαν όλους τους ενδιαφερόμενους για τον καθορισμό των βασικών προτεραιοτήτων και των τομέων όπου πρέπει να αναληφθεί δράση σε ό,τι αφορά την ηλεκτρονική προσβασιμότητα προϊόντων και υπηρεσιών.

— Η ΕΟΚΕ υπενθυμίζει ότι το θέμα της προαγωγής της προσβασιμότητας των ατόμων με ειδικές ανάγκες στα βασικά προϊόντα και τις υπηρεσίες των ΤΠΕ έχει αναφερθεί και υποστηριχτεί σε σειρά εγγράφων της, όπως στα ακόλουθα: — Γνωμοδότηση σχετικά με την πρόταση απόφασης του Συμβουλίου για το ευρωπαϊκό έτος των ατόμων με ειδικές ανάγκες 2003 COM(2001) 271 τελικό — 2001/0116 (CNS), CES 1064/2001 — Γνωμοδότηση σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα eEurope 2002 (Ηλεκτρονική Ευρώπη 2002): Προσβασιμότητα στις δημόσιες ιστοθέσεις και στο περιεχόμενό τους COM(2001) 529 τελικό, CES 1546/2001 — Γνωμοδότηση σχετικά με την κοινωνική ένταξη των ατόμων με ειδικές ανάγκες (CES 853/2002) — Γνωμοδότηση για την ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Ίσες ευκαιρίες για τα άτομα με αναπηρίες: Ένα ευρωπαϊκό σχέδιο δράσης COM(2003) 650 τελικό, CESE 311/2004 — Γνωμοδότηση για την Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα δικαιώματα των ατόμων με μειωμένη κινητικότητα όταν ταξιδεύουν αεροπορικώς (CESE 730/2005)

6. Γενικά σχόλια της ΕΟΚΕ επί των βασικών προτάσεων της ανακοίνωσης

6.1 Εναρμονισμένα πρότυπα και διαλειτουργικότητα

6.1.1 Η ΕΟΚΕ συμμερίζεται τις ανησυχίες της Ευρωπαϊκής Επιτροπής σχετικά με την έλλειψη εναρμονισμένων λύσεων στο χώρο της ηλεκτρονικής προσβασιμότητας. Δεδομένης της παγκόσμιας φύσης του κλάδου της τεχνολογίας των πληροφοριών και επικοινωνιών, πρέπει να ληφθούν μέτρα για να διασφαλιστεί ο κατακερματισμός που είναι προϊόν της ύπαρξης και ανάπτυξης διαφορετικών λύσεων στα κράτη μέλη. Όμως, για να προαχθούν στο μέγιστο δυνατό βαθμό οι οικονομίες κλίμακας και οι δυνατότητες επιλογής για τους καταναλωτές, πρέπει οπωσδήποτε να αποτραπεί ο παγκόσμιος κατακερματισμός με την καθιέρωση ενιαίων περιφερειακών προδιαγραφών.

6.1.2 Η ΕΟΚΕ θεωρεί ότι ο κλάδος των ΤΠΕ συνειδητοποιεί ολοένα και περισσότερο την ύπαρξη μιας ανεκμετάλλευτης αγοράς που αποτελείται από τα άτομα με ειδικές ανάγκες και τους ηλικιωμένους καταναλωτές. Όμως, η επίγνωση αυτή πρέπει να προωθηθεί και να υποστηριχθεί περισσότερο.

6.1.3 Η ΕΟΚΕ υποστηρίζει απόλυτα την ανάπτυξη και την εφαρμογή ευρωπαϊκών προτύπων προσβασιμότητας τα οποία να έχουν διαφανή, συναινετικό και αντικειμενικό χαρακτήρα. Ταυτόχρονα, με τα πρότυπα αυτά πρέπει να αναγνωρίζεται η παγκόσμια κατάσταση και να συμπληρώνονται τα διεθνή πρότυπα. Η έλλειψη συμπληρωματικότητας των ευρωπαϊκών και διεθνών προτύπων θα προκαλεί σύγχυση και δυσαρέσκεια τόσο στους καταναλωτές με ειδικές ανάγκες, όσο και στην βιομηχανία.

6.1.4 Πρέπει να υπάρξει μέριμνα για την ενεργό συμμετοχή των χρηστών στη διαδικασία τυποποίησης και πρέπει να δοθεί ενίσχυση για να διασφαλιστεί η εκπροσώπηση των οργανώσεων των ατόμων με ειδικές ανάγκες στις διαδικασίες λήψης αποφάσεων που έχουν σχέση με την κατάρτιση των ευρωπαϊκών προτύπων προσβασιμότητας.

6.1.5 Η ΕΟΚΕ θεωρεί ότι οι ευρωπαϊκοί οργανισμοί τυποποίησης πρέπει να συνεκτιμούν το στοιχείο της ηλεκτρονικής προσβασιμότητας όταν αναπτύσσουν οποιαδήποτε πρότυπα.

6.2 Δημόσιες συμβάσεις

6.2.1 Έχει αποδειχθεί ότι η συμπερίληψη απαιτήσεων για την προσβασιμότητα στις προκηρύξεις διαγωνισμών για την ανάθεση των δημοσίων συμβάσεων είναι ένας πολύ αποτελεσματικός τρόπος για την προώθηση του σχεδιασμού για όλους και των προσβάσιμων τεχνολογιών καθώς και για την προαγωγή της απασχόλησης και της ανάπτυξης. Η χρήση των δημόσιων συμβάσεων για την προώθηση της προσβασιμότητας προσφέρει ένα πραγματικό κίνητρο στη βιομηχανία για να μεταφέρει την προσέγγιση αυτή στο επίκεντρο της μεθόδου με την οποία λειτουργεί. Επιπλέον, η ΕΟΚΕ καλεί την Επιτροπή να μεριμνήσει ώστε στην μια πρωτοβουλία της για τις ηλεκτρονικές δημόσιες προμήθειες να προαχθεί η αγορά μέσω του διαδικτύου και να διασφαλιστεί η πλήρης πρόσβαση των ατόμων με ειδικές ανάγκες σ' αυτή, σε συμφωνία με τους στόχους και τις πρωτοβουλίες για την ηλεκτρονική προσβασιμότητα, και για να αποτραπούν περιπτώσεις παρατυπιών ή διαφθοράς.

6.2.2 Η τροποποίηση των οδηγιών της ΕΕ για τις δημόσιες συμβάσεις προσφέρει τη δυνατότητα να συμπεριληφθεί η προσβασιμότητα ως κριτήριο για την ανάθεση των δημοσίων συμβάσεων προμήθειας προϊόντων και υπηρεσιών των ΤΠΕ. Υπενθυμίζεται ότι οι δημόσιες συμβάσεις αντιστοιχούν στο 16 % του ΑΕγχΠ της ΕΕ, δηλαδή σε 1,5 τρις ευρώ, ενώ ο κλάδος των ΤΠΕ αντιστοιχεί στο 6 % του ΑΕγχΠ της ΕΕ Οι μέσες δαπάνες του δημόσιου τομέα στην Ε.Ε για τις ΤΠΕ ανέρχονται σε 0,8 %, δηλαδή σε 76 δις ευρώ. Δεδομένου του ύψους των επενδύσεων, οι δημόσιες προμήθειες πρέπει οπωσδήποτε να διασφαλίζουν μια μακροπρόθεσμα βιώσιμη πολιτική αγορών στα πλαίσια της οποίας ΟΛΑ τα μέλη της κοινωνίας θα έχουν πρόσβαση στα προϊόντα και τις υπηρεσίες που προσφέρονται. Αυτή η πολιτική έχει καθοριστική σημασία για την αποδοτική λειτουργία των τοπικών οικονομιών και για την προαγωγή της ευημερίας και της ανεξαρτησίας των μελών της κοινότητας.

6.2.3 Για το λόγο αυτό, η ΕΟΚΕ υποστηρίζει απόλυτα την πρόταση της Ευρωπαϊκής Επιτροπής να συνεχιστεί η προσπάθεια με τους ευρωπαϊκούς οργανισμούς τυποποίησης για την ανάπτυξη ευρωπαϊκών προτύπων προσβασιμότητας για τις δημόσιες προμήθειες προϊόντων και υπηρεσιών των ΤΠΕ. Όμως, στα πλαίσια των ρυθμίσεων αυτών, πρέπει οπωσδήποτε να διασφαλιστεί η ισορροπία μεταξύ των αναγκών των χρηστών και των απαιτήσεων της βιομηχανίας, καθώς και ότι οι ρυθμίσεις θα είναι χρήσιμες για τις δημόσιες αρχές και δεν θα οδηγούν στον κατακερματισμό της ευρωπαϊκής αλλά — στο μέτρο του δυνατού — ούτε και της παγκόσμιας αγοράς.

6.2.4 Επιπλέον, στην περίπτωση των μελλοντικών αναθεωρήσεων των οδηγιών της ΕΕ για τις δημόσιες συμβάσεις (8), η ΕΟΚΕ θα επιθυμούσε την ενίσχυση των διατάξεων, προκειμένου να συμπεριληφθούν συγκεκριμένες απαιτήσεις σχετικά με την προσβασιμότητα στις δημόσιες προμήθειες.

6.3 Πιστοποίηση και έλεγχος από τρίτους έναντι αυτο-πιστοποίησης

6.3.1 Ο κλάδος των ΤΠΕ πρέπει να γνωστοποιεί σαφέστερα στους καταναλωτές τα χαρακτηριστικά προσβασιμότητας και σχεδιασμού για όλους που περιλαμβάνονται στα βασικά προϊόντα και τις υπηρεσίες που προσφέρει.

6.3.2 Η ΕΟΚΕ θεωρεί ενδιαφέρουσα την πρόταση της Ευρωπαϊκής Επιτροπής να μελετηθούν διάφορες μέθοδοι πιστοποίησης και αυτο-πιστοποίησης, να προαχθούν η διαφάνεια και μεγαλύτερη αναγνώριση της ηλεκτρονικής προσβασιμότητας, και να αναζητηθούν κατάλληλα συστήματα πιστοποίησης για την επισήμανση της συμμόρφωσης των προϊόντων και υπηρεσιών που πληρούν τα πρότυπα της ηλεκτρονικής προσβασιμότητας.

6.3.3 Η ΕΟΚΕ θεωρεί ότι η επικείμενη διερεύνηση και συγκέντρωση δεδομένων γύρω από τις διάφορες επιλογές θα συμβάλει ώστε να διευκρινιστεί η καλύτερη μέθοδος που μπορεί να εφαρμοστεί. Επιπλέον, η ΕΟΚΕ επικροτεί ιδιαιτέρως τις επικείμενες διασκέψεις και πρωτοβουλίες της ΕΕ γύρω από το θέμα αυτό.

6.4 Η χρήση της νομοθεσίας

6.4.1 Η Ευρωπαϊκή Επιτροπή εφιστά ορθώς την προσοχή στην ισχύούσα κοινοτική νομοθεσία η οποία μπορεί να αξιοποιηθεί για την προαγωγή και την τήρηση των απαιτήσεων σχετικά με την ηλεκτρονική προσβασιμότητα.

6.4.2 Πρέπει να επικροτηθούν και να ενθαρρυνθούν οι εθελοντικές δεσμεύσεις της βιομηχανίας. Οι δεσμεύσεις αυτές καταδεικνύουν το ενδιαφέρον και τη σημασία που αποδίδει η βιομηχανία στο θέμα της προσβασιμότητας κατά το σχεδιασμό προϊόντων και υπηρεσιών. Ταυτόχρονα, δεν έχει αποδειχθεί ότι οι εθελοντικές δεσμεύσεις αφ' εαυτές αρκούν για να διασφαλίσουν την ορθή εφαρμογή των απαιτήσεων προσβασιμότητας, έτσι ώστε να αντιμετωπιστούν τα εμπόδια που αντιμετωπίζουν τα άτομα με ειδικές ανάγκες με τις βασικές τεχνολογίες. Πρέπει να προωθηθούν εθνικές δεσμεύσεις και στον τομέα των δημόσιων συμβάσεων με την ανάληψη νομοθετικών πρωτοβουλιών.

6.4.3 Η ΕΕ πρέπει να δηλώσει ρητώς τη δέσμευσή της σε ό,τι αφορά την ηλεκτρονική ένταξη και προσβασιμότητα και να μεριμνήσει ώστε το στοιχείο αυτό να συμπεριληφθεί με οριζόντιο τρόπο σε όλες τις σχετικές πρωτοβουλίες της.

6.4.4 Για παράδειγμα, η ισχύουσα νομοθεσία για τις δημόσιες συμβάσεις και τις ηλεκτρονικές επικοινωνίες ενισχύεται σημαντικά από τη νομοθεσία της ΕΕ για την αποτροπή των διακρίσεων, η οποία προσφέρει ορισμένες σημαντικές δυνατότητες για να διευκολυνθεί η πρόσβαση των ατόμων με ειδικές ανάγκες. — Πρέπει να υπάρχει τακτική και ολοκληρωμένη παρακολούθηση σε επίπεδο Επιτροπής και κρατών μελών σε ό,τι αφορά την αποτελεσματική εφαρμογή των νομοθετικών δεσμεύσεων στο χώρο της ηλεκτρονικής προσβασιμότητας. — Πρέπει να εξεταστεί με ποιο τρόπο είναι δυνατή η βελτίωση της ισχύουσας νομοθεσίας στις επικείμενες νομοθετικές μεταρρυθμίσεις, έτσι ώστε να διασφαλιστεί η ενίσχυση και επέκταση των διατάξεων για την ηλεκτρονική προσβασιμότητα. Πρέπει να υπάρξει συγκεκριμένη στήριξη και προαγωγή της ηλεκτρονικής προσβασιμότητας στους κανονισμούς της ΕΕ για τα διαρθρωτικά ταμεία και στο πρόγραμμα πλαίσιο για την έρευνα (2007-2013). — Τα όργανα της ΕΕ πρέπει να θεσπίσουν ισχυρότερα και πληρέστερα νομοθετικά μέτρα για την πρόσβαση των ατόμων με ειδικές ανάγκες σε προϊόντα και υπηρεσίες, καλύπτοντας και τις τεχνολογίες πληροφοριών και επικοινωνιών, προκειμένου να διασφαλιστεί στην ΕΕ ο σεβασμός των κοινωνικών και ανθρωπίνων δικαιωμάτων των ατόμων με ειδικές ανάγκες καθώς και το δικαίωμα των ατόμων αυτών να έχουν ίση πρόσβαση σε προϊόντα και υπηρεσίες. — Πρέπει να ενισχυθεί και να διευρυνθεί η εμβέλεια των διατάξεων για την προσβασιμότητα στην δέσμη οδηγιών της ΕΕ για τις ηλεκτρονικές επικοινωνίες.

6.4.5 Η οδηγία για την καθολική υπηρεσία (9) καλύπτει σήμερα την πρόσβαση του κοινού σε κοινόχρηστα τηλέφωνα και σε δημόσιες τηλεφωνικές υπηρεσίες, όπως είναι οι κλήσεις έκτακτης ανάγκης και υπηρεσίες πληροφοριών καταλόγου. Η ΕΟΚΕ εκφράζει όμως τη λύπη της γιατί η οδηγία δεν καλύπτει ούτε την κινητή τηλεφωνία ούτε το ευρυζωνικό φάσμα. Πρέπει να επεκταθεί το πεδίο εφαρμογής της οδηγίας για την καθολική υπηρεσία, έτσι ώστε να καλύπτει την κινητή τηλεφωνία και τις ευρυζωνικές υπηρεσίες (10). Επιπλέον, πρέπει να διασφαλιστεί η ισότητα πρόσβασης στα δίκτυα και τις υπηρεσίες με την καθιέρωση δίκαιων ή ακόμη και κοινωνικών τελών, εάν τούτο είναι απαραίτητο.

6.4.6 Πολλά άτομα με ειδικές ανάγκες εξακολουθούν να αντιμετωπίζουν σοβαρές δυσχέρειες σε ό,τι αφορά στη χρήση και στην πρόσβαση στις κινητές επικοινωνίες. Υπάρχει ανάγκη να διασφαλιστεί σε πραγματικό χρόνο η διαδραστική κινητή επικοινωνία για τους κωφούς και τους βαρήκοους, για άτομα που αντιμετωπίζουν προβλήματα δυσλεξίας, και άτομα που πάσχουν από κώφωση και τύφλωση. Οι διαδραστικές επαφές με κινητές επικοινωνίες πρέπει να παρέχονται με τις ίδιες προϋποθέσεις σε όλους τους ανθρώπους, πράγμα που ισχύει για την ευχρηστία και την ποιότητα των υπηρεσιών, τον εξοπλισμό, τη δυνατότητα επιλογής, τη διαθεσιμότητα και το κόστος.

6.4.7 Πρέπει να αντιμετωπιστεί το πρόβλημα της διαλειτουργικότητας στα υφιστάμενα συστήματα που χρησιμοποιούνται από άτομα που αντιμετωπίζουν αισθητηριακές δυσχέρειες. Τα άτομα με ειδικές ανάγκες πρέπει να είναι σε θέση να επικοινωνούν σε πραγματικό χρόνο και χωρίς προβλήματα σε όλη την Ευρώπη και στο διεθνή χώρο.

6.4.8 Το διαδίκτυο χρησιμοποιείται ολοένα και περισσότερο ως δημόσια υπηρεσία και μέσο επικοινωνίας. Όμως, τα άτομα με ειδικές ανάγκες αντιμετωπίζουν σημαντικά προβλήματα πρόσβασης όταν επιχειρούν να το χρησιμοποιήσουν. Ένα σχετικό παράδειγμα είναι οι ευρυζωνικές υπηρεσίες: Νέες τεχνολογίες, όπως το πρωτόκολλο φωνητικής τηλεφωνίας διαμέσου του διαδικτύου (VOIP), προσφέρουν ήδη ευρυζωνικές «τηλεφωνικές» υπηρεσίες, μια φθηνή και ιδιαίτερα ελκυστική για τους χρήστες υπηρεσία, ιδιαιτέρως σε ό,τι αφορά τις διεθνείς κλήσεις. Όμως, δεν υπάρχει εγγύηση ότι το πρωτόκολλο φωνητικής τηλεφωνίας διαμέσου του διαδικτύου θα προσφέρει πρόσβαση σε υπηρεσίες έκτακτης ανάγκης ή σε υπηρεσίες πληροφοριών καταλόγου. Το πρόβλημα αυτό πρέπει να αντιμετωπιστεί.

7. Οι ειδικές προτάσεις της ΕΟΚΕ

Λαμβάνοντας υπόψη τους στόχους και τα θέματα που προαναφέρθηκαν, η ΕΟΚΕ είναι της άποψης ότι οι προτάσεις που παρατίθενται στη συνέχεια θα μπορούσαν να συμβάλουν στην υλοποίηση των γενικότερων επιδιώξεων.

7.1 Εναρμονισμένα πρότυπα και διαλειτουργικότητα

7.1.1 Η ΕΟΚΕ καλεί τους ευρωπαϊκούς οργανισμούς τυποποίησης να συνεκτιμούν το στοιχείο της προσβασιμότητας όταν αναπτύσσουν οποιαδήποτε πρότυπα των ΤΠΕ.

7.1.2 Η ΕΟΚΕ απευθύνει έκκληση να οριστούν ευρωπαϊκά πρότυπα και να αναληφθούν νομοθετικές δεσμεύσεις για την εναρμόνιση των απαιτήσεων προσβασιμότητας για τα άτομα με ειδικές ανάγκες στους ακόλουθους τομείς: — ενσωμάτωση στα δίκτυα παρόχων υπηρεσιών διαδικτύου της πρόσβασης στους αριθμούς κλήσης έκτακτης ανάγκης — ανάπτυξη της επικοινωνίας σε πραγματικό χρόνο, ιδιαιτέρως για τους κωφούς και τους βαρήκοους — πρόσβαση στη διαδραστική ψηφιακή τηλεόραση — διασύνδεση της παροχής προσβάσιμων υπηρεσιών με την πρόσβαση στον εξοπλισμό και την ευχρηστία του εξοπλισμού.

7.2 Πιστοποίηση και έλεγχος εκ μέρους τρίτων έναντι αυτό-πιστοποίησης

7.2.1 Η ΕΟΚΕ υποστηρίζει την πρόταση της Επιτροπής να εξεταστεί η δυνατότητα καθιέρωσης ενός συστήματος πιστοποίησης και επισήμανσης προϊόντων με αυτο-πιστοποίηση παράλληλα με τον υποχρεωτικό ή εθελοντικό χαρακτήρα των εν λόγω διαδικασιών, και συμφωνεί με τη συμμετοχή όλων των ενδιαφερομένων πλευρών, ιδιαιτέρως των οργανώσεων που εκπροσωπούν τα άτομα με ειδικές ανάγκες. Τα σχετικά πορίσματα θα πρέπει να γνωστοποιηθούν από την Ευρωπαϊκή Επιτροπή στην ΕΟΚΕ κατά τη διάρκεια του 2007.

7.3 Ανάθεση των δημοσίων συμβάσεων

7.3.1 Η ΕΟΚΕ καλεί επειγόντως τα κράτη-μέλη της ΕΕ να μεταφέρουν χωρίς καθυστέρηση τις διατάξεις των οδηγιών για τις δημόσιες συμβάσεις στην νομοθεσία τους και να διασφαλίσουν τη θέσπιση αυστηρών διατάξεων σχετικά με τις απαιτήσεις για τα άτομα με ειδικές ανάγκες στις εθνικές νομοθεσίες.

7.3.2 Η ΕΟΚΕ απευθύνει έκκληση σε όλες τις δημόσιες αρχές να συμπεριλαμβάνουν κριτήρια προσβασιμότητας στις δημόσιες συμβάσεις.

7.3.3 Η ΕΟΚΕ απευθύνει έκκληση για τη συμπερίληψη δεσμευτικών διατάξεων για την προσβασιμότητα κατά τη μελλοντική μεταρρύθμιση των οδηγιών για τις δημόσιες προμήθειες. Στην περίπτωση αυτή, θα πρέπει να απαγορεύεται δια νόμου στις δημόσιες αρχές να χρησιμοποιούν λογισμικό, υλικό, ή άλλα προϊόντα και υπηρεσίες των ΤΠΕ που δεν πληρούν τα ισχύοντα πρότυπα προσβασιμότητας.

7.3.4 Σε ό,τι αφορά στην εντολή τυποποίησης προς τις οργανώσεις CEN, CENELEC και ETSI, για την ενίσχυση των ευρωπαϊκών προτύπων προσβασιμότητας για τις δημόσιες συμβάσεις προμήθειας προϊόντων και υπηρεσιών των ΤΠΕ, η ΕΟΚΕ απευθύνει έκκληση στα κράτη μέλη της ΕΕ να καταρτίσουν σχέδιο δράσης για την εφαρμογή των ευρωπαϊκών προτύπων σε εθνική κλίμακα και με τον περισσότερο αποτελεσματικό τρόπο, μέσω μιας κοινής και συνεκτικής προσέγγισης.

7.4 Συγκριτική αξιολόγηση

7.4.1 Η ΕΟΚΕ απευθύνει έκκληση να αναγνωριστεί ρητώς η σημασία της ηλεκτρονικής προσβασιμότητας και του σχεδιασμού για όλους και της εργονομικής προσέγγισης των ΤΠΕ σε όλες τις νομοθετικές και άλλες προτάσεις της ΕΕ, και ιδιαιτέρως σε σημαντικά έγγραφα της ΕΕ για την κοινωνία των πληροφοριών και στους κανονισμούς των διαρθρωτικών ταμείων, τα χρηματοδοτικά μέσα για τα νέα κράτη μέλη, καθώς και στο 7ο πρόγραμμα πλαίσιο για την έρευνα.

7.5 Προσβασιμότητα στον παγκόσμιο ιστό

7.5.1 Η ΕΟΚΕ καλεί όλα τα κράτη μέλη της ΕΕ να υιοθετήσουν επισήμως και χωρίς τροποποιήσεις την δεύτερη έκδοση των κατευθυντήριων γραμμών για την προσβασιμότητα στον παγκόσμιο ιστό και να την ενσωματώσουν σε όλες τις δημόσιες ιστοθέσεις.

7.5.2 Η ΕΟΚΕ απευθύνει έκκληση για την εφαρμογή του δευτέρου επιπέδου συναίνεσης για την έκδοση δύο των κατευθυντήριων γραμμών W3C-WAI για την πρόσβαση σε περιεχόμενο δικτύου, πράξη η οποία συνεπάγεται μέριμνα για την αύξηση του επιπέδου προσβασιμότητας όλων των δικτυακών πόρων.

7.5.3 Η ΕΟΚΕ σημειώνει την επείγουσα ανάγκη να αναπτυχθούν και να καταστούν ευκόλως διαθέσιμα συγγραφικά εργαλεία (11) για την προσβασιμότητα, τα οποία θα μπορούν να χρησιμοποιούν οι σχεδιαστές ιστοθέσεων για να διασφαλίσουν τη συμμόρφωση αυτών με τα πρότυπα W3C-WAI WCAG 2.0. Τα εργαλεία αυτά πρέπει να είναι συμβατά με την δεύτερη έκδοση των κατευθυντήριων γραμμών ATAG για την προσβασιμότητα των συγγραφικών εργαλείων W3C-WAI.

7.6 Η νομοθεσία

7.6.1 Η Ευρωπαϊκή Επιτροπή πρέπει να αναλάβει εντονότερες δράσεις προκειμένου να διασφαλιστεί ότι τα κράτη μέλη θα συμμορφώνονται με τις υποχρεώσεις που έχουν έναντι των ατόμων με ειδικές ανάγκες, σύμφωνα με τις ισχύουσες οδηγίες για τις ηλεκτρονικές επικοινωνίες. Από τις απαντήσεις που δόθηκαν στο ερωτηματολόγιο INCOM της Επιτροπής για δέσμη των ηλεκτρονικών επικοινωνιών, προκύπτει ότι τα κράτη μέλη δεν έχουν σεβαστεί όσον έπρεπε τις δεσμεύσεις αυτές.

7.6.2 Σε περίπτωση που τα κράτη μέλη δεν συμμορφώνονται με τις υποχρεώσεις που έχουν σύμφωνα με τη νομοθεσία της ΕΕ, η ΕΟΚΕ καλεί την Ευρωπαϊκή Επιτροπή να κινήσει διαδικασίες κατά παραβάσεων εναντίον των εμπλεκομένων κρατών μελών, έτσι ώστε να διασφαλίζεται η πλήρης συμμόρφωση αυτών

7.6.3 Η ΕΟΚΕ απευθύνει έκκληση να υπάρξει μέριμνα, έτσι ώστε, με τις επικείμενες αναθεωρήσεις της κοινοτικής νομοθεσίας για τις ηλεκτρονικές επικοινωνίες, να ενισχυθούν σημαντικά οι διατάξεις περί προσβασιμότητας και να καταστούν επιτακτικές.

7.6.4 Η ΕΟΚΕ καλεί την Ευρωπαϊκή Επιτροπή να δημοσιεύσει συγκριτική μελέτη για το στάδιο στο οποίο βρίσκονται οι δραστηριότητες των κρατών μελών σε σχέση με την ηλεκτρονική προσβασιμότητα και να κινήσει τις σχετικές νομικές διαδικασίες σε περίπτωση που ορισμένα κράτη μέλη δεν έχουν συμμορφωθεί με τις δεσμεύσεις τους που απορρέουν από τις αντίστοιχες οδηγίες για τις ηλεκτρονικές επικοινωνίες.

7.6.5 Η ΕΟΚΕ απευθύνει έκκληση για την ενίσχυση και την επέκταση του πεδίου εφαρμογής των διατάξεων περί προσβασιμότητας στις οδηγίες της ΕΕ για τις ηλεκτρονικές επικοινωνίες στα προϊόντα και τις υπηρεσίες. Ιδιαιτέρως: — το πεδίο εφαρμογής της οδηγίας για την καθολική υπηρεσία πρέπει να επεκταθεί για να καλύψει τις κινητές επικοινωνίες και τις ευρυζωνικές τεχνολογίες — πρέπει να αναθεωρηθεί η οδηγία RTTE για να συμπεριληφθούν σε αυτήν επιτακτικές διατάξεις για την προσβασιμότητα σε ηλεκτρονικό εξοπλισμό.

7.7 Το νέο στρατηγικό πλαίσιο για την ευρωπαϊκή κοινωνία των πληροφοριών

7.7.1 Η ΕΟΚΕ παρατηρεί ότι η στρατηγική της Ευρωπαϊκής Επιτροπής για την ευρωπαϊκή κοινωνία των πληροφοριών (12) απαιτεί από τα κράτη μέλη να υποβάλλουν σε ετήσια βάση έκθεση για την πρόοδο που έχουν σημειώσει και για τον τρόπο με τον οποίο προτίθενται να εφαρμόσουν τα μεταρρυθμιστικά τους προγράμματα.

7.7.2 Η ΕΟΚΕ καλεί τα κράτη μέλη να συμπεριλάβουν στην ετήσια έκθεση που υποβάλλουν την ηλεκτρονική προσβασιμότητα και ένταξη και ζητεί από την Ευρωπαϊκή Επιτροπή να υποστηρίξει την έκκλησή της.

7.7.3 Η ΕΟΚΕ καλεί τα κράτη μέλη να ορίσουν σαφείς και συγκεκριμένους στόχους και χρονοδιαγράμματα για την εφαρμογή των διατάξεων για την ηλεκτρονική προσβασιμότητα στα εθνικά σχέδια δράσης.

7.8 Η συμμετοχή των χρηστών

7.8.1 Η ΕΟΚΕ καλεί τα αρμόδια για τη λήψη αποφάσεων όργανα της ΕΕ να διασφαλίσουν ολοκληρωμένες και επί ίσοις όροις διαβουλεύσεις καθώς και τη συστηματική συμμετοχή χρηστών που είναι άτομα με ειδικές ανάγκες και προέρχονται από τις οργανώσεις που εκπροσωπούν την ομάδα αυτή και στην ανάπτυξη και τον σχεδιασμό προϊόντων και υπηρεσιών καθώς και στην κατάρτιση προτύπων. Τα όργανα της ΕΕ πρέπει να προσφέρουν πρόσθετους πόρους για να διασφαλιστεί η δέουσα συμμετοχή των ατόμων με ειδικές ανάγκες στη διαδικασία αυτή.

7.9 Εκπαίδευση, κατάρτιση και σχεδιασμός για όλους

7.9.1 Η ΕΟΚΕ καλεί τις κυβερνήσεις των κρατών μελών και τη βιομηχανία να αναπτύξουν και να υποστηρίξουν μέτρα για την προαγωγή της εκπαίδευσης και της επαγγελματικής κατάρτισης των ατόμων με ειδικές ανάγκες και ορισμένων ηλικιωμένων στις ΤΠΕ στα πλαίσια της δια βίου εκπαίδευσης, μεταξύ άλλων αποκλεισμένων ομάδων, προκειμένου να διασφαλιστεί η καλύτερη, οικονομικότερη, και ευκολότερη πρόσβαση των ατόμων αυτών στις εν λόγω τεχνολογίες.

7.9.2 Μέτρα για την αύξηση της επίγνωσης, όπως είναι η προαγωγή μιας ευρωπαϊκής εκπαίδευσης στο σχεδιασμό για όλους, προσφέρουν σοβαρές δυνατότητες για τη βελτίωση της κατανόησης και για την ένταξη του στοιχείου της προσβασιμότητας στις ΤΠΕ.

7.9.3 Η ΕΟΚΕ καλεί την Ευρωπαϊκή Επιτροπή, τα κράτη μέλη και τη βιομηχανία να προωθήσουν ενεργώς και να εντάξουν το σχεδιασμό για όλους στα προγράμματα εκπαίδευσης και επαγγελματικής κατάρτισης στον τομέα των ΤΠΕ.

7.9.4 Η ΕΟΚΕ καλεί τη βιομηχανία να διασφαλίσει την εσωτερική ή εξωτερική εκπαίδευση του προσωπικού της στην προσβασιμότητα του σχεδίου.

7.10 Δράσεις στους κόλπους της ίδιας της ΕΟΚΕ

7.10.1 Η ΕΟΚΕ έχει δεσμευτεί «να φροντίσει για το νοικοκυριό της» για να διασφαλίσει την τήρηση της αρχής της προσβασιμότητας στις δραστηριότητές της που έχουν σχέση με τις δημόσιες προμήθειες.

7.10.2 Η ΕΟΚΕ θα εξετάσει τις αλλαγές που πρέπει να γίνουν για να διασφαλιστεί η πλήρης και ίση πρόσβαση των ατόμων με ειδικές ανάγκες στην ιστοσελίδα της, το λογισμικό και τον εξοπλισμό ΤΠΕ που χρησιμοποιεί.

7.10.3 Η ΕΟΚΕ θα καθιερώσει εσωτερικές διαδικασίες για να διασφαλιστεί η έκδοση όλων των εγγράφων της σε προσβάσιμο μορφότυπο.

Βρυξέλλες, 15 Φεβρουαρίου 2006 Η Πρόεδρος της Ευρωπαϊκής Οικονομικής και Κοινωνικής Επιτροπής Anne-Marie SIGMUND

(1) COM(2005) 229 τελικό.

(2) Πηγή: Ευρωπαϊκή Ένωση Τυφλών

(3) Digital Television For All A report on usability and accessible design for the UK's Digital Television Project by the Generics Groups.

(4) Έκθεση της Ευρωπαϊκής Επιτροπής «Active Labour Market Programmes for People with Disabilities» (2002).

(5) Μελέτη OECD-ECMT «Improving Transport for People with Mobility Disabilities» 1999, ημερομηνίες πριν την ΕΕ των 15.

(6) Βλέπε www.seniorwatch.de

(7) Επιτροπή αξιολόγησης της πιστότητας και εποπτείας της τηλεπικοινωνιακής αγοράς .

(8) Οδηγία 2004/18/EΚ και οδηγία 2004/17/EΚ.

(9) Οδηγία 2002/22/EΚ.

(10) Η ΕΟΚΕ παρατηρεί ότι το σύστημα κινητής καρτοτηλεφωνίας έχει συμβάλει σημαντικά στην ευρύτερη πρόσβαση των χαμηλών εισοδημάτων τηλεφωνικές υπηρεσίες και μπορεί να υποστηριχθεί ότι από την άποψη αυτή έχει καλύτερες επιδόσεις από τους εθνικούς φορείς.

(11) Ο όρος «συγγραφικά εργαλεία» αναφέρεται στο ευρύ φάσμα του λογισμικού που χρησιμοποιείται για τη δημιουργία περιεχομένου στον παγκόσμιο ιστό.

(12) COM(2005) 229 τελικό.